寄監察從兄
作者：曹鄴
朝代：唐

paragraphs: 我祖居鄴地，鄴人識文星。
此地星已落，兼無古時城。
古風既無根，千載難重生。
空留建安書，傳說七子名。
賤子生桂州，桂州山水清。
自覺心貌古，兼合古人情。
因爲二雅詩，出語有性靈。
持來向長安，時得長者驚。
芝草不爲瑞，還共木葉零。
恨如轍中土，終歲填不平。
吾宗戴豸冠，忽然入西京。
憐其羽翼單，撫若親弟兄。
松根已堅牢，松葉豈不榮。
言罷眼無淚，心中如酒酲。